將赴汝州途出浚下留辭李相公
作者：劉禹錫
朝代：唐

paragraphs: 長安舊遊四十載，鄂渚一別十四年。
後來富貴已零落，歲寒松柏猶依然。
初逢貞元尚文主，雲闕天池共翔舞。
相看却數六朝臣，屈指如今無四五。
夷門天下之咽喉，昔時往往生瘡疣。
聯翩舊相來鎮壓，四海吐納皆通流。
久別凡經幾多事，何由說得平生意。
千思萬慮盡如空，一笑一言真可貴。
世間何事最殷勤，白頭將相逢故人。
功成名遂會歸老，請問東山爲近鄰。